ಮೈಸೂರು ಬಳಿಯ ಕೆ.ಆರ್.ಎಸ್ ನಿಸರ್ಗ ವಸತಿ ಯೋಜನೆಯ ಸ್ಥಗಿತಗೊಂಡಿದ್ದ ಕಾಮಗಾರಿಗೆ ಚಾಲನೆ ಬೆಂಗಳೂರು, ಸೆಪ್ಟಂಬರ್ 04: ಮೈಸೂರು ತಾಲ್ಲೂಕಿನ ಇಲವಾಲ ಹೋಬಳಿಯ ವಿವಿಧ ಗ್ರಾಮದ 469 ಎಕರೆ ಪ್ರದೇಶದಲ್ಲಿ ಕರ್ನಾಟಕ ಗೃಹ ಮಂಡಳಿ ವತಿಯಿಂದ ಅಭಿವೃದ್ಧಿಪಡಿಸಿದ ಕೆ.ಆರ್.ಎಸ್ ನಿಸರ್ಗ ವಸತಿ ಯೋಜನೆಗೆ ಸಂಬಂಧಿಸಿದಂತೆ ಸಚಿವ ಸಂಪುಟ ಭೂಮಾಲೀಕರಿಗೆ ಸಾಂತ್ವನ ನಿವೇಶನ ನೀಡುವ ಮಹತ್ವದ ನಿರ್ಧಾರ ಕೈಗೊಂಡಿದೆ.ಸಚಿವ ಸೋಮಣ್ಣನವರು 200813ರ ಅವಧಿಯಲ್ಲಿ ವಸತಿ ಸಚಿವರಾಗಿದ್ದಾಗ ಈ ಯೋಜನೆಯನ್ನು ಕೈಗೆತ್ತಿಕೊಂಡು ಈ ಬಡಾವಣೆಯಲ್ಲಿ ಸುಮಾರು 6,500 ವಿವಿಧ ವರ್ಗದ ನಿವೇಶನಗಳನ್ನು ಅಭಿವೃದ್ಧಿಪಡಿಸಿ ಶೇ.90ರಷ್ಟು ಕಾಮಗಾರಿ ಪೂರ್ಣಗೊಳಿಸಲಾಗಿತ್ತು. ಆದರೇ, ಭೂಮಿ ಕಳೆದುಕೊಂಡ ರೈತರು ಸಾಂತ್ವನ ನಿವೇಶನಕ್ಕಾಗಿ ಹಕ್ಕೋತ್ತಾಯಿಸಿ ಯೋಜನೆಯ ಅನುಷ್ಠಾನಕ್ಕೆ ಅಡ್ಡಿಪಡಿಸಿದ ಪರಿಣಾಮ 2015ರಿಂದ 2019ರವರೆಗೆ ಕಾಮಗಾರಿ ಸ್ಥಗಿತಗೊಂಡಿತ್ತು.ಭೂಮಿ ಕಳೆದುಕೊಂಡ ರೈತರಿಗೆ ಅರ್ಧ ಎಕರೆಗೆ 6x9 ಮೀ. ಅಳತೆಯ ಒಂದು ನಿವೇಶನ ಹಾಗೂ ಎಕರೆಯೊಂದಕ್ಕೆ 9x12 ಮೀ. ಅಳತೆಯ ನಿವೇಶನವನ್ನು ಕ್ರಮವಾಗಿ ರೂ.50,000 ಹಾಗೂ ರೂ.1,00,000 ಪಾವತಿಸಿಕೊಂಡು ಸಾಂತ್ವನ ನಿವೇಶನವಾಗಿ ನೀಡುವ ಇಂದಿನ ಸಚಿವ ಸಂಪುಟ ನಿರ್ಧಾರದಿಂದ 2015ರಿಂದ ಕಗ್ಗಂಟಾಗಿ ಪರಿಣಮಿಸಿದ್ದ ಭೂಮಾಲೀಕರ ವಿವಾದಕ್ಕೆ ಪರಿಹಾರ ಸಿಕ್ಕಿದೆ.ಅಲ್ಲದೇ, ಇದರಿಂದ ಯೋಜನೆಯು ಪುನರಾರಂಭಗೊಂಡು ಹಂಚಿಕೆಯಾಗದೇ ಬಾಕಿ ಉಳಿದ ಸುಮಾರು 2,500 ವಿವಿಧ ಸ್ವತ್ತುಗಳನ್ನು ಸಾರ್ವಜನಿಕರಿಗೆ ಹಂಚಿಕೆ ಮಾಡುವುದರಿಂದ ಕರ್ನಾಟಕ ಗೃಹ ಮಂಡಳಿಗೆ ರೂ.260 ಕೋಟಿ ಆದಾಯ ಬರಲಿದೆ ಎಂದು ಸಚಿವ, ಸೋಮಣ್ಣ ಇದೇ ಸಂದರ್ಭದಲ್ಲಿ ತಿಳಿಸಿದ್ದಾರೆ.